**2. melléklet: Párkereső**

Keressétek meg a mondatrészek párját, hogy értelmes mondatokat kapjatok!

|  |  |
| --- | --- |
| **A mondat első része** | **A mondat második része** |
| A köznyelvben az „ózondús” levegőt az egészséges, friss tiszta levegővel azonosítják, | azonban ez nem helyénvaló, ugyanis a földfelszín közelében lévő ózon mérgező. |
| Az ózont fertőtlenítésre is használják,  | ózongenerátor segítségével elárasztják azt a területet, amit meg akarnak szabadítani pl. a kórokozóktól, penészgombától.  |
| Villámcsapás közelében és a fénymásológépek környezetében is felszabadul ózon,  | ez a talajszintű ózonfelesleg azonban nem pótolja a magaslégköri ózonhiányt. |
| Az ózon görög eredetű szó, azt jelenti, hogy  | bűz, ugyanis valóban jellegzetes, kellemetlen szaga van. |
| A légköri levegő 21%-át oxigén (O2) alkotja, | ami két atomból álló molekula. |
| A trioxigén vagy közismert nevén az ózon (O3),  | három atomból álló oxigénmolekula. |
| Az oxigén kétatomos változata, amelyet belélegzünk, elengedhetetlen az élethez,  | az ózon viszont mérgező vegyület és ráadásul rongálja az épületeket is. |
| Az ózon a légkör alsó részében, a nagyvárosokban ártalmas szmogot okoz,  | a magaslégkörben viszont fontos védőpajzs: megakadályozza a káros UV-sugarak továbbjutását. |
| Földünk „fényvédőkréme”  | az ózonréteg. |
| Ha nem lenne ózonréteg, akadálytalanul behatolna a káros ultraibolya sugárzás, | amely leégést, bőrrákot, szembetegségeket, korai öregedést, a sejtek pusztulását okozná. |
| A napfény káros sugarai ellen fényvédőkrémmel,  | napszemüveggel, UV-szűrős ruhával, kalappal védekezhetünk. |
| Délelőtt 10:00 és délután 15:00 között  | nem egészséges hosszasan a napon tartózkodni. |
| Az „ózonlyuk” pontatlan elnevezés,  | csak azért hívjuk így, mert ott könnyebben átjönnek az ultraibolya sugarak. |
| Az ózonréteg elvékonyodását az emberi – főleg ipari – tevékenység során kibocsátott gázok, valamint  | a hűtőszekrényekben, klímaberendezésekben, tűzoltókészülékekben, szórófejes palackokban használt úgynevezett CFC-gázok okozták.  |
| Mivel kiderült, hogy károsak, betiltották a CFC-gázok használatát,  | így mára már javul az ózonréteg állapota.  |

**Források:**

<https://afoldgomb.hu/magazin/a-foldgomb-2019-oszi-kulonszam/ozondus-levego-futas>

<https://www.nationalgeographic.org/encyclopedia/ozone-layer/>

<https://www.origo.hu/tudomany/20170226-az-ozon-a-foldfelszinen-mar-kis-koncentracioban-is-mergezo-a-magaslegkorben-viszont-fontos-vedelmi.html>